Herra forseti . Já , ég þakka hv. þingmanni fyrir þetta andsvar og í grunninn er ég honum algjörlega sammála . Þetta mál er svo stórt að það ætti í sjálfu sér ekki að vera bundið af flokkslínum . Auðvitað skilur maður að það eru flokkar á þingi sem vilja fara í náðarfaðm Evrópusambandsins með allt sem hér er , og ég ber virðingu fyrir því sjónarmiði þó að ég sé því algerlega ósammála . Það er alla vega heiðarlegt að koma þannig fram . En flokkar sem segjast vilja tryggja sjálfstæði og sjálfræði Íslands en koma fram eins og ríkisstjórnarflokkarnir hafa gert , í blóra við kjósendur sína og fylgismenn , það er kannski svolítið alvarlegra mál . Eins og ég sagði í ræðu minni er það eitthvað sem maður hefði ekki trúað að maður myndi standa frammi fyrir . Og þegar við fáum , eins og við höfum fengið Miðflokksfólkið , fullt af sendingum , skeytasendingum , frá fólki sem er hálförvilnað yfir þessu , þ.e. stuðningsfólk þessara ríkisstjórnarflokka , þá skilur maður enn síður þennan einbeitta vilja til að innleiða hér gerð sem engin leið er út úr að henni samþykktri . Það er engin leið til baka nema þá að segja upp EES-samningnum í heild . Það er ekki það sem við höfum rætt hér að okkur langi til að gera , alls ekki . Við höfum hins vegar lagt á það áherslu , og það kom reyndar fram í þessari greinargerð sem ég las stuttlega upp úr í ræðunni minni áðan , að það er réttur okkar Íslendinga að ganga að þessum EES-samningi eins og hann er lagður upp , að ganga að honum öllum , að nýta allar hans greinar . Þar eru ákvæði um að senda ákvörðun eins og þessa ( Forseti hringir . ) til sameiginlegu nefndarinnar sem ekki virðist vera kjarkur til að gera af hálfu þeirra sem nú fara með stjórn í landinu . Og það er mjög alvarlegt mál .